PDG พุ่ง 10% แรงในรอบ 1 ปี 9 เดือน หลังมีคำสั่งซื้อขวดพลาสติกเพิ่ม
PDG พุ่ง 10% แรงในรอบ 1 ปี 9 เดือน หลังมีคำสั่งซื้อขวดพลาสติกเพิ่ม-ซื้อเป้า 5.5 บ.
29 มี.ค. 2560

ผู้สื่อข่าวรายงานว่า บริษัท พรอดดิจิ จำกัด (มหาชน) หรือ PDG ณ เวลา 12.07 น. อยู่ที่ระดับ 4.68 บาท บวก 0.44 บาท หรือ 10.38% ด้วยมูลค่าซื้อขาย 108.65 ล้านบาท ราคาหุ้นปรับตัวแรงในรอบ 1 ปี 9 เดือน โดยนับตั้งแต่หุ้นยืนที่ระดับ 4.66 บาท เมื่อวันที่ 26 มิ.ย.58

บล.ฟินันเซีย ไซรัส ระบุในบทวิเคราะห์วันนี้ (29 มี.ค.) ว่า บริษัท พรอดดิจิ จำกัด (มหาชน) หรือ PDG ได้ลูกค้าเพิ่มในกลุ่มขวดน้ำผลไม้ ส่วนลูกค้ารายเก่ามีคำสั่งซื้อขวดพลาสติกเพิ่มเพื่อรองรับหน้าร้อน ส่วนการผลิตขวดน้ำมันพืชให้ TVO ทรงตัวใกล้ไตรมาส4/59 คาดกำไรไตรมาส1/60 +13% เทียบช่วงเดียวกันของปีก่อนแต่ -27.6% เทียบไตรมาสก่อนหน้า เพราะราคา PET ในประเทศเพิ่มขึ้น
แนวโน้มรายได้ปีนี้สดใส เพราะได้ลูกค้าใหม่และมีความต้องการเพิ่มขึ้นจากลูกค้าที่เปลี่ยนบรรจุภัณฑ์จากขวดแก้วเป็นพลาสติก และในครึ่งหลังปี 60 จะเริ่มธุรกิจผลิตหลอดพรีฟอร์ม การใช้กำลังการผลิตที่เพิ่มขึ้นช่วยชดเชยต้นทุน PET ที่ปรับขึ้นได้ ปรับกำไรปี 2017-18 ขึ้น 3-6% เป็น +5% เทียบช่วงเดียวกันของปีก่อนและ +8% เทียบช่วงเดียวกันของปีก่อนตามลำดับ ปรับราคาพื้นฐานขึ้นเป็น 5.50 บาทจาก 5.30 บาท แนะนำซื้อ